Maroela Media Top 20: 9 November 2015Anaïs is een van die nuwelinge op hierdie week se Top 20. Foto: Facebook. In vandeesweek se Top 20 is daar nege snitte wat styg, agt wat daal en drie nuwelinge. Dit beteken dat daar ‘n nuwe nr. 1-treffer is. Die titelsnit van Jannie Moolman en Corlea Botha se album “Alle paaie lei na Rome” neem die eerste plek by Andriëtte oor. Daar is drie nuwelinge en Ampie, Neil Somers en Jakkie Louw sak uit om plek vir hulle te maak. Die Jacaranda-omroeper Martin Bester tree in die 19de plek toe met “Wat weet ek tog?” Anaïs het vroeër vanjar die eerste plek met “Bietjie meer as soen” gehaal, en sy is in die 18de plek met haar nuwe treffer, “Duidelik soos daglig”. Die derde nuweling is Jennifer Zamudio en Rudi Claase se weergawe van “Hart en siel”, wat Jennifer voorheen alleen vir haar vorige album opgeneem het. Cordelia sak terug na die sesde plek met “Mal in jou kop”, maar dit is steeds die snit wat die langste op die Top 20 is.